湖山樓
作者：梁竑
朝代：宋

paragraphs: 千峰背負烏聊山，一區面蟄龍停淵。
壺中日月自天地，淮南雞犬皆神仙。
當湖次第列小隠，花塢直與山房連。
海棠成徑當步障，藕花滿洲宜泛船。
竹齋瀟瀟碧玉幹，菊坡采采黄金錢。
月觀無雲飽秋色，風松有雷驚晝眠。
流杯不減昔曲水，烹茶况汲今蒙泉。
山家四時無不好，跨蹇扶筇性所便。
主人早歲取科第，策足要津先著鞭。
聲名藉甚四十載，三朝眷注知才賢。
方今聖人勇於治，搜羅側隠無棄捐。
鄉里老成相繼出，如公自合比其肩。
遂持一節向江右，即賜十行朝日邊。
那知念念作歸計，把玩圖畫心茫然。
他日乞身諒未晚，赤松黄石相忘年。
觀公名樓自有意，流行坎止豈非天。
扁舟過公一夕耳，心屢欲往身無緣。
逮公來歸我亦老，卜隣共賦招隠篇。